**Ең орынды белсенді оқыту әдістеріне шолу**

**Іскерлік ойын** –бұл туындаған проблемаларды зерттеу және шешу мақсатында шартты жағдаяттардағыәлеуметтік-экономикалық жүйелер мен адамдардың кәсіби іс-әрекетін басқару үдерісіне еліктеуші модельдеу.

**Іскерлік ойын** –шығармашылық кәсіби ойды дамыту құралы, оның барысында адам ерекше жағдаяттарды талдау және өзіне таңсық кәсіби міндеттерді атқару қабілетіне ие болады. Іскерлік ойын нақты бір өндіріс шарттарын, жұмыс істеушілердің (мамандар) іс-әрекеті мен қатынастарын бейнелейді. Оған қатысушылар бірінші орынға ойын мақсатын емес, танымдық мақсатты қоюы тиіс. Қатысушылардың ойын ережелерін орындауы және кәсіби нормаларды ұстануы – әркімге берілген роль аясындағы дербес және ортақ қабылданған шешімдер үшін қажетті алғышарт. Қатысушылар бір-бірімен қарым-қатынас жасап, проблемалық жағдаяттарды тудырады, ойнайды және шешеді.

Іскерлік ойынның міндетті белгілері:

* әлеуметтік-экономикалық не әлеуметтік-психологиялық жүйені басқаруда проблеманың болуы;
* бүкіл ойын ұжымында ортақ мақсаттардың болуы;
* әртүрлі рольдердің болуы және осыған сәйкес осы рольдерді орындайтын қатысушылардың мүдделерінің айырмашылығы (қарама-қайшылығы);
* жүйені толық нысандандырудың мүмкін еместігі, жағдайдың тұрлаусыздығы, көптеген факторлардың ықтималдық сипатын ескеру және осының нәтижесінде қарастырылатын үдерістің ойындық еліктеу моделінің болуы;
* шынайы не шартты уақыт факторының болуы;
* жағдайдың өзгеру қарқындылығы және өткен уақыт сәттеріндегі оқушылардың шешімдеріне тәуелді болып, кейінгі уақыттағы жағдайды өзгертуге әсер ететін кері байланыстың болуы, яғни «шешімдер тізбегінің» болуы;
* ойын іс-әрекетінің нәтижелерін бағалау жүйесінің болуы;
* ойын ұжымының іс-әрекеттегі ортақ мақсаты, ортақ нәтижесіне қол жеткізуде әрбір қатысушының жеке үлесіне әділ баға беретін қатысушыларды ынталандыру жүйесінің болуы;
* шешімдердің көп баламалылығы;
* іскерлік ойынды ең аз көлемде міндетті қажетті және жеткілікті құжаттамамен қамтамасыз ету;
* басқарылатын эмоциялық зейіннің болуы.

Олардың тиімді қолданылу саласы айтарлықтай кең: оқу іс-әрекетінен бастап шынайы іс-әрекетте басқарушы шешімдерді эксперименталдық апробациялауға дейін. Іскерлік ойындарды өткізудің негізгі мақсаты – шынайы өмірге жақын шарттарда шешім қабылдау тәжірибесін беру.

**Рольдерді ойнау** –келесі негізгі нышандар арқылы сипатталатын ойындық оқыту әдісі:

* кәсіби іс-әрекет саласында проблема не міндеттің болуы және оны шешуге қатысушылар арасында рольдерді бөлу (мысалы: рольдерді ойнау әдісі арқылы өндірістік жиынды ойнауға болады);
* ойын сабағына қатысушылардың әдетте талқылау жүргізу арқылы өзара әрекеттесуі. Әрбір қатысушы талқылау барысында басқа қатысушылардың пікірімен келісуі не келіспеуі мүмкін;
* сабақ барысында мұғалімнің түзетуші шарттарды енгізуі. Мысалы: мұғалім талқылауды тоқтатып, қойылған міндетті шешуде ескерілуі қажет кейбір жаңа мәліметтерді жеткізуіне, талқылауды басқа арнаға бағыттауына, т.б. болады;
* мұғалімнің талқылау нәтижелерін бағалауы және қорытынды жасауы.

Нақты жағдаяттарды талдау танымдық іс-әрекетті ұйымдастырудың ең тиімді және кең таралған әдістерінің бірі болып табылады және нақты жағдай мен практикалық шешім қабылдау барысында туындаған жағдаяттың тыңдаушылар тарапынан талдануын талап етеді.

**Жағдаят**–бұл іс жүзінде орын алған қандай да бір құбылысты айқындайтын фактілер мен деректердің жиынтығы. Бұл жағдайда басқару саласына тән кез-келген жағдаят талдау мен оқыту нысаны бола алады. Жағдаяттың талдау материалынан бөлек шешуді талап ететін проблемалардан да тұратын жағдайы болады.Бұл әдіске келесі негізгі белгілер тән:

* берілген уақыт сәтіне арналған нақты жағдаяттың болуы;
* сайысушы топтармен не жеке тұлғалармен жағдаяттарды шешу жолдарын әзірлеу;
* алдын-алаықтимал рецензиялау арқылы жағдаяттарды шешудің әзірленген нұсқаларын талқылау, оларды бұқаралық қорғау, т.б.;
* сабақ жүргізетін мұғалімнің қорытынды жасауы және нәтижелерді бағалауы. Жағдаятты талдау және шешу қарастыру әдісі арқылы жүзеге асырылады.

Нақты жағдаяттар әдісінің аталған нышандары оны тиімді қолдану саласын айқындайды. Әдетте статикалық жағдайдағы жеке ұйымдастырушылық, экономикалық не басқарушылық міндет қарастырылған жағдайларда аса орынды болатыны анық. Ықтимал шешу жолдары сандық не сарапшылық тұрғыдан бағалануы мүмкін, бұл аяғында олардың арасындағы ең орындыларын қабылдауға мүмкіндік береді. Әдетте ең жақсы жолы алдын-ала бекітілген дұрыс және айқын шешім болмайды, сабаққа қатысушылар ұсынған материалдарды ескере отырып, жетекші тарапынан қалыптасады.

Оқу үдерісіндегі міндеттеріне қарай жағдаяттардың төрт түрін ажыратамыз: *проблемалық жағдаят, бағалау жағдаяты, иллюстраицялы жағдаят, жаттығу жағдаяты*.

**Проблемалық жағдаят**шынайы өмірдегі факторлардың белгілі бір үйлесімін білдіреді. Қатысушылар шешім табуға тырысатын не шешімнің мүмкін еместігі туралы тұжырымға келетін басты тұлғалар болып табылады.

**Бағалау жағдаяты**шығу жолы айтарлықтай дәрежеде табылған жағдайды сипаттайды. Сонымен қатар бұрын қабылданған шешімдерге сыни талдау жүргізіледі. Болған оқиғаға қатысты себепті қорытынды жасалады. Тыңдаушылардың ұстанымы – іс жүзінде бейтарап бақылаушының көзқарасы.

**Иллюстрациялы жағдаят**негізгі тақырыпқа қатысы бар және мұғалім ұсынған қандай да бір күрделі рәсім не жағдаятты білдіреді. Ол пайымдаудағы дербестікті аз деңгейде ынталандырады. Бұлар – ұсынылатын мәнді түсіндіретін мысалдар, алайда оларға қатысты сұрақ не келісім білдіруге болады, онда иллюстрациялы жағдаят бағалау жағдаятына ауысады.

**Жаттығу жағдаяты** бұрын қабылданған қағидаларды қарастырады және қойылған мәселелердің айқын және даусыз шешімдерін талап етеді. Жаттығу жағдаяттары зерттелетін мәселеге қатысты деректерді өңдеу не табудағы оқушылардың белгілі дағдыларын (іскерліктерін) дамытуы мүмкін. Жаттығу жағдаяттары негізінен машықтану сипатында болады, тәжірибе жинақтауға көмектеседі.

Нақты жағдаяттарды талдау бойынша бірнеше жұмыс әдістері белгілі:

* сабақ жетекшісі ұсынған және қатысушыларға алдын-ала зерттелген нақты жағдаятты рольмен ойнау. Мұндай сабақ проблемалық жағдаятты рольдік ойынға айналдыруы мүмкін;
* мұғалім ұсынған нақты жағдаятты ауызша не жазбаша ұжымдық талқылау. Бұл нақты жағдаяттың мәтіні шағын болып, оқушы оны жеңіл қабылдай алатын болса, мүмкін болады.

**Кейс**–оқушылардың талдауы, шешуі және бағалауы үшін мұғалім арнайы ұсынатын өндірістік не экономикалық жағдаят түрі.

Кейстер белгілі бір ерекшеліктерге ие:

1. Кейс негізінде әдетте шынайы не мұғалім арнайы ұсынатын нақты жағдаят жатады, оның материалы арнайы зерттеулердің нәтижелері, статистикалық есеп формалары және басқа да қосымша ақпаратпен бекітіледі.

2. Анық білдірілген сұрақтардың болуы кейске тән не сай емес; кейсті талдау барысында ненің басты болып, бірінші кезекте талдауды талап ететіндігі әрқашан айқын емес; басты проблеманы анықтау кейсті талдау және шешім табуда ең маңызды және қиын кезеңдердің бірі болып табылады.

3. Кейстің анық бір шешімі болмауы мүмкін. Кейс негізінде жататын нақты жағдаят оңтайлы шешімге қандай да бір деңгейде жақын көптеген шешімдерді білдіруі мүмкін.

4. Жалпы қабылданған мағынада шешім шығару мүмкін болмаған кезде проблеманы анықтау және ашу, оны талдау және қалыптасқан жағдайда әрекет жасау тәртібін анықтауды шешім ретінде санауға болады.

Сонымен нақты жағдаяттарды талдау әдісінің негізінде әдетте орындалып қойған шешімдерді бейнелейтін, сабақ барысында баға қойылатын оқиға, шынайы фактілер жатыр. Өз кезегінде кейс-технология кейсті – қалыптасқан жағдаят (мысалы: шынайы нарықтық конъюнктура) не әлі де дайын шешімі жоқ қандай да бір іс-әрекет түрін жүзеге асыру үшін арнайы жасалған шарттарды талдауға негізделеді.

**Еліктеу жаттығуы** жағдаяттық әдіске тән белгілерге ұқсас нышандармен сипатталады. Еліктеу жаттығуының ерекше белгісі – проблеманың мұғалімге (алайда оқушыларға емес) алдын-ала белгілі дұрыс не ең жақсы (оңтайлы) шешімінің болуы. Сондықтан еліктеу жаттығуы case study әдісіне қарағанда қарапайымдау болады, ал нәтижесі белгілі бір мағынада бағдарламаланған.

Көбінесе мұнда сабақтарға дайындалу және өткізу барысында ұзақ мерзімді және терең зерттеулер не жобалау-құрастыру жұмыстарының қажеті жоқ, сабақтардың өздері салыстырмалы түрде қысқа және қалыпты кестеге оңай сыйғызылады. Еліктеу жаттығуының мысалы – қандай да бір заң ережелері, ережелер, әдістер, нұсқаулықтар туралы білімді тексеру, мысалы: төтенше жағдай орын алған жағдайдағы әрекеттер, мемлекеттік және муниципалдық басқару органдарындағы азаматтардың өтініштерімен жұмыс, бухгалтерлік, статистикалық есеп формаларын толтыру, т.б.

**Проблемалық лекция**оқушылардың дербес шығармашылық жұмысы бақылау сұрақтары, қарастырылатын материалды талқылау және басқа да тәсілдер шынымен қамтылған жағдайда пайдалы болады. Оқушыларды әртүрлі деңгейде қатыстыра отырып, оқу проблемаларын қалыптастыру және шешу проблемалық лекцияның айқындаушы нышаны болып табылады.

Талқылауға арналған сұрақтар мен тақырыптар тізімінің (және олардың мерзімдік тәртібі) болуын; лекция барысында қарастырылатын материалды көрнекі бейнелейтін фактографикалық деректердің болуын, т.б. проблемалық лекцияның әдістемелік жасақтамасына жатқызуға болады.

**Проблемалық семинар мен тақырыптық талқылау**үйренушілердің барлығы баяндамашы және сөйлеуші ретінде қатысуы қамтамасыз етілген жағдайда, бүкіл үйренушілер ұжымы қойылған сұрақтарды талқылауға қатыстырылған жағдайда пайдалы болып табылады.

Проблемалық семинар қатысушылардың жоғары белсенділігін талап етеді және қойылған проблеманы бірігіп талқылау, ортақ шешімдер әзірлеу не жаңа идеяларды іздестіру үшін қолданылады.

Оқушы үшін проблемалық семинардың проблемалық лекциядан басты айырмашылығы: семинарда оқушыдан тыңдау емес, сөйлеу талап етіледі. Мұғалімнің міндеті – талқылауды бағыттау, сұрақтар қою, алуан түрлі шешім жолдарын ұсыну, қызу және ашық ой алмасуға септесу.

Проблемалық семинардың мақсаты – мүмкіндігінше көп көзқарас анықтау және қатысушылардың ойлау ауқымын кеңейту.

**Тақырыптық талқылау** –бұл қандай да бір даулы сұрақты, проблеманы оқу тобында талқылау тәсілі. Көбінесе топтық талқылау, тәжірибедегі казустарды талдау, адамгершілік таңдау жағдаятын талдау, т.б. секілді талқылау әдістері қолданылады.

**Топтық талқылау**тәсіл түрінде тікелей қарым-қатынас барысында оқу тобына қатысушылардың пікірі, ұстанымына әсер ету үшін логикалық жағынан негізделген дәйектер жүйесін қолдануға мүмкіндік береді. Қатысушылардың қарама-қайшы пікірлерін салғастыра отырып, проблеманы әртүрлі тараптан көру, өзара ұстанымдарды нақтылау және тиісінше жаңа ақпаратты қабылдауға деген кедергіні азайту, жасырын кикілжіңдерді жоюға болады, өйткені, ашық пікір білдіру үдерісінде қатысушылардың көзқарасын бағалауда эмоциялық қате түсінікті жою, топтық шешім не топтық поляризацияны қалыптастыруға мүмкіндік туындайды.

Кәсіпорындардың іс-әрекеті және кейбір елдер мен ұйымдардың әрекет жасау тәжірибелеріндегі **казустерді талдау**қалыпты емес жағдаяттарды, «түсініспеушіліктерді» ағымдағы экономикалық, экологиялық және өзге де нормативтік-құқықтық қағидалар тұрғысынан талдауды талап етеді. Мұндай казустерді талдау оқу тобының қатысушыларына күрделі жағдаят ерекшеліктерінің егжей-тегжейіне жетіп қана қоймай, одан лайықты жолмен шығу жөнінде нұсқаулық әзірлеуге де мүмкіндік береді.

**Адамгершілік таңдау жағдаяты**кем дегенде бір себебі адамгершілік нормаға сай келетін себептердің субъективті қарама-қайшылығының болуы не тұлға үшін шамамен бірдей «салмаққа» ие жағдаяттарды шешудің субъективті баламалары болуымен сипатталады.

**Ми шабуылы не ми қамалы** –проблеманы шешу үшін идеяларды ұжыммен қалыптастыру және оларды конструктивті түрде ойластыру әдісі.

Ми шабуылы барысында проблеманы шешу уақыт тұрғысынан үш кезеңге бөлінеді:

* идеяларды кездейсоқ қалыптастыру сеансы;
* ең үздік идеяларды іріктеу мақсатында ұсынылған идеяларды конструктивті сынға алу және ойластыру сеансы;
* іріктелгенидеялар негізінде шешімдерді жобалау.

**Ойын жаттығулары** –оқу материалы ойын материалы ретінде қолданылатын ойын-сауық түрлері (викториналар, конкурстар, жарыстар, сөзжұмбақтар, криптограммалар, т.б.).

**Презентация**–мүдделі аудиторияға жаңа не аз танымал ақпарат, өнім не қызметті ұсыну. Белсенді оқыту әдістерін қолдану түпмәтініндегі презентация технологиясы жобалық шешімді ұсыну және қорғау формасы болып табылады. Бұл технология ақпарат жеткізу дағдылары, жұртшылық алдында сөйлеу, сендіру техникасы, аудитория сұрақтарына жауап беру іскерлігін меңгеруге және қиын жағдайлардан шығуға көмектеседі. Қажетті талаптар: уақыт тәртібін қадағалау, материалдың мазмұндылығы, көрнекі ұсынылуы (таратылатын материал, Power Point презентациясы), сөйлеу стилі.

**Олимпиада не ғылыми-практикалық конференция**оқушылардың өз бетімен дайындығы бақыланып, қамтамасыз етілсе және жұмыстың өзі зерттеу сипатында болған жағдайда белсенді оқыту әдістері ретінде болады.

Белсенді оқыту әдістерінің аталған түрлерінің әрқайсысы белгілі бір белгілерімен ерекшеленеді, өзіндік міндеті мен оңтайлы қолдану саласына ие. Белсенді оқыту әдістерінің көптеген түрлері қазіргі шарттарда ақпараттық-коммуникациялық технологиялар негізінде сәтті қолданылуда. Мұғалім алдына қойған міндеттерге сәйкес түрлі оқыту әдістерін таңдауға жүйелі қараған жағдайда ең жоғары нәтижеге қол жеткізіледі.

**Топтық жұмыс технологиясы** –бұл топтарды ұйымдастырудың өзіндік белгілі ережелеріне, тәсілдеріне және өз ішіндегі жұмысәдістеріне бағынатын, әдістемелік тұрғыдан айтарлықтай күрделі үдеріс.

**Топ** –өзара және мұғаліммен қарым-қатынас жасау үшін жиналған және бір мақсатты көздейтін адамдардың белгілі бір ұжымы.

**Топтық жұмыс**дегенде мұғалім ұсынған жеке тапсырмаларды орындайтын, 3-9 адамнан тұратын топ мүшелерінің біріккен іс-әрекетін түсінеміз.

Үйренушілер топтарының әрбір құрамы біріккен топтық іс-әрекетте оңтайлы белсенді қарым-қатынасқа ұмтылуы керек, бұл топта оқуға деген күшті ынта мен қолайлы эмоциялық климат қалыптастырады, оқушылардың ойлау және әрекет жасау белсенділігін жоғарылатады, олардың оқу жұмысының шығармашылық сипатына септігін тигізеді, үйренушілердің оқу-танымдық іс-әрекетінің мұғалім тарапынан жақсы басқарылуын қамтамасыз етеді, қарым-қатынасқа қатысушылардың тұлғалық қасиеттерін ең жоғары дәрежеде қолдануға мүмкіндік береді.

**Топтарды ұйымдастыру тәсілдері**

Күшті қатысушыларды бір топқа жинау жөн болмайды. Әлеуметтік-психологиялық даярлық, сонымен қатар топтық феномендердің (достық, қастық, бәсекелестік) маңыздылығын түсіну қажет. Осыны ескере отырып, топтарды мұғалімнің сұрауына қарай, топтық жұмысқа қатысушылардың қалауларына қарай не жеребе арқылы құру жолдары ықтимал.

**Топ ішінде жұмыс жасау әдістері**

Топ мүшелері қарым-қатынас тәртібін өздері таңдайды, ең білікті және ұйымшыл көшбасшыны таңдай отырып, іс-әрекеттерін өздері бағыттайды,жұмыс нәтижелерін тапсырма алынған адамға не сценарий бойынша топ өзара әрекетке түсетін адамға ұсынады.

Топтық жұмыс келесі мақсаттарды көздейді:

1. Топ мүшелерінің хабардарлығын жоғарылату; мұнда көлбеу қарым-қатынас пен өзара түсіністік жақсарады.

2. Жаңа идеялар, шешімдер әзірлеу, топ мүшелерінің белсенділігін арттыру және оларды жаңа жолдарды табуға ынталандыру.

3. Топтық жұмыс барысында ынтымақтастық пен өзара қамқорлыққа қабілетті пікірлес ұжым қалыптасады.

4. Кез-келген идеяны көп аспектілі сараптауға мүмкіндік беретін ұжымдық дәйектеме іздестіру: оны қорғау, сынау, шынайы ой елегінен өткізу және әлеуетті проблемаларды болжау.

Топтық жұмыс тиімділігін жоғарылату мақсатында келесі шарттарды қадағалау керек:

* топ мүшелерінің бір-бірін өзара толықтырғаны дұрыс;
* әртүрлі білім деңгейі не әртүрлі кәсіби білімі бар адамдарды топқа біріктіру жөн болады;
* талқылауға ұсынылатын проблемалар өзекті және түсінікті болып, топ мүшелерінде практикалық қызығушылық тудыруы тиіс;
* топ көшбасшысының ролі негізінен үйлестіру, бағыттау.

Нәтижелі жұмыс істейтін топты мына ерекшеліктер танытады: сыртқы және ішкі қарым-қатынастың табиғилығы; топ мүшелері бір-біріне ашық; ынтымақтастық пен қарым-қатынас қойылған мақсаттар мен міндеттерге жетуге бағытталған; рольдер мен жұмыс тәртібі икемді; барлық топ мүшелерінің қабілеттері ең жоғары деңгейде қолданылады; топ мүшелері бастама байқатады, жаңа нәрсеге ұмтылады, өздерін жетілдіруге дайын; істелген жұмыс үшін барлығы тең дәрежеде жауапты.